钦定古今图书集成/理学汇编/学行典/第183卷 > 江紑
## 钦定古今图书集成/理学汇编/学行典/第183卷 > 江紑

按《梁书孝行传》：“江紑，字含洁，济阳考城人也。父蒨，光
禄大夫。紑幼有孝性，年十三，父患眼紑侍疾将期月，
衣不解带。夜梦一僧云：‘患眼者饮慧眼水必差’。及觉
说之，莫能解者。紑第三叔禄与草堂寺智者法师善，
往访之，智者曰：‘《无量寿经》云：‘慧眼见真，能渡彼岸’。蒨
乃因智者启舍同夏县界牛屯里舍为寺，乞赐嘉名’。”
敕答云：“‘纯臣孝子，往往感应。晋世颜含，遂见冥中送
药。近见智者，知卿第二息感梦，云饮慧眼水’。慧眼则
是五眼之一号，若欲造寺，可以慧眼为名。”及就创造，
泄故井，井水清冽，异于常泉。依梦取水洗眼及煮药，
稍觉有瘳，因此遂差。时人谓之孝感。南康王为南州，
召为迎主簿。紑性静，好《老》《庄》《元》言，尤善佛义，不乐进
仕。及父卒，紑庐于墓，终日号恸不绝声，月馀卒。